**Labilităţi meteorologice**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Se joacă vremea iar de-a baba oarba,

Zăpezile aşează peste flori

O trenă grea, e-atât de tristă iarba

Şi-atât de gri e cerul uneori.

Hai, spune-mi tu, ce anotimp e-acesta,

De vântul pare-a fi un filozof,

Când primăvara îşi îmbracă vesta

De catifea, piciorul în pantof

Nu-i potrivit... Eu cred că încă-i iarnă

Chiar dacă-şi pune-n plete liliac,

De o priveşti atent o să aştearnă

Flori de cleştar pe ramuri de copac.

- E primăvara asta-ntunecată

Și soarele s-a supărat pe noi,

Iar babele-s nebune nu ne iartă,

Doresc să-ntoarcă timpul înapoi.

Privesc pe geam, mă uit și-n calendare,

Caut răspuns, dar nu știu ce să-ți spun,

Că pomii-s îmbrăcați de sărbătoare,

Dar vântul pe alei parcă-i nebun.

Tot mai păstrez în suflet o speranță

Că-n primăvara viselor târzii

O să te-ntorci, frumoasa mea romanţă,

S-alungi aceste reci melancolii.

Liliana Trif Ioan Grigoraș